Document ID: 32013D0641

DEĊIŻJONI TAL-KUMMISSJONI
tas-7 ta’ Novembru 2013
li tistabbilixxi l-kriterji ekoloġiċi għall-għoti tal-Ekotikketta tal-UE għat-tojlits u l-awrinari bil-flaxing
(notifikata bid-dokument C(2013) 7317)
(Test b’relevanza għaż-ŻEE)
(2013/641/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikolari l-Artikolu 8(2) tiegħu,
Wara li kkonsultat il-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista’ tingħata lil dawk il-prodotti b’impatt ambjentali mnaqqas tul iċ-ċiklu kollu ta’ ħajjithom.
(2)
Ir-Regolament (KE) Nru 66/2010 jistipula li kriterji speċifiċi tal-Ekotikketta tal-UE għandhom jiġu stabbiliti skont il-gruppi ta’ prodotti.
(3)
Billi l-konsum tal-ilma jikkontribwixxi b’mod sinifikanti għall-impatti ambjentali ġenerali tal-bini domestiku u mhux domestiku, jixraq li jiġu stabbiliti kriterji tal-Ekotikketta tal-UE għall-grupp ta’ prodotti tat-“tojlits u awrinari bil-flaxing”. B’mod partikolari l-kriterji għandhom jippromwovu prodotti effiċjenti fl-użu tal-ilma, li jgħinu biex jonqos il-konsum tal-ilma u jagħtu benefiċċji oħra relatati fosthom biex jonqos il-konsum tal-enerġija.
(4)
Il-miżuri stipulati f’din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
1. Il-grupp ta’ prodotti tat-“tojlits u awrinari bil-flaxing” għandu jinkludi: tagħmir tat-tojlits bil-flaxing u tagħmir tal-awrinari kif jiddefinixxi l-Artikolu 2. Il-grupp ta’ prodotti għandu jkopri prodotti għal użu domestiku u mhux domestiku.
2. Il-prodotti li ġejjin għandhom jiġu esklużi mill-grupp ta’ prodotti tat-“tojlits u awrinari bil-flaxing”:
(a)
sedili u għotjien tat-tojlit, dawk biss li jitqiegħdu fis-suq jew jiġu kummerċjalizzati b’mod indipendenti minn tagħmir tat-tojlits jew l-awrinari bil-flaxing;
(b)
tagħmir tat-tojlits li ma jużax l-ilma, juża l-kimika u l-ilma biex jifflaxxja u tojlits li għandhom bżonn l-enerġija biex tgħin lis-sistema tal-flaxing.
Artikolu 2
Għall-fini ta’ din id-Deċiżjoni, għandhom japplikaw id-definizzjonijiet li ġejjin:
(1)
“tagħmir tat-tojlits bil-flaxing” tfisser sett tat-tojlit, reċipjent tat-tojlit jew sistema tal-flaxing tat-tojlits;
(2)
“sett tat-tojlit” tfisser tagħmir sanitarju li f’unità funzjonali jgħaqqad sistema tal-flaxing u reċipjent tat-tojlit li jilqa’ u jifflaxxja l-awrina u l-eskrementi u jwassalhom f’sistema tad-drenaġġ;
(3)
“reċipjent tat-tojlit” tfisser tagħmir sanitarju li jilqa’ u jifflaxxja l-awrina u l-eskrementi u jwassalhom f’sistema tad-drenaġġ;
(4)
“tagħmir tal-awrinar”, tfisser sett tal-awrinar, awrinar, awrinar bla ilma jew sistema tal-flaxing tal-awrinari;
(5)
“tagħmir tal-awrinar bil-flaxing”, tfisser sett tal-awrinar, awrinar, jew sistema tal-flaxing tal-awrinari;
(6)
“sett tal-awrinar” tfisser tagħmir sanitarju li f’unità funzjonali jgħaqqad sistema tal-flaxing u reċipjent tat-tojlit li jilqa’ u jifflaxxja l-awrina u jwassalha f’sistema tad-drenaġġ;
(7)
“awrinar” tfisser tagħmir sanitarju li jilqa’ l-awrina u l-ilma fflaxxjat u jwassalhom it-tnejn f’sistema tad-drenaġġ;
(8)
“awrinar blokka” tfisser tagħmir sanitarju b’sistema tal-flaxing jew mingħajrha li jkun fih kanal fl-art u blokka jew folja mwaħħla mal-ħajt li jilqgħu l-awrina u l-ilma fflaxxjat u jwassluhom f’sistema tad-drenaġġ;
(9)
“awrinar bla ilma” tfisser tagħmir sanitarju li jilqa’ l-awrina u jwassalha f’sistema tad-drenaġġ, u li jaħdem mingħajr ilma;
(10)
“sistema tal-flaxing”, kemm għat-tagħmir tat-tojlits bil-flaxing kif ukoll għat-tagħmir tal-awrinari bil-flaxing, tfisser ċisterna tal-flaxing b’konnessjoni ta’ pajpijiet ta’ twissija - jew apparat meqjus effettiv daqsu u apparati ta’ dħul/ħruġ, jew valv tal-ifflaxxjar bi pressjoni;
(11)
“apparat li jiffranka l-ilma” tfisser apparat tal-flaxing u li bih tkun tista’ toħroġ parti mill-volum ta’ flaxxjatura sħiħa, jew bħala mekkaniżmi b’azzjoni doppja (li jistgħu jitwaqqfu) jew bħala mekkaniżmi b’kontroll doppju (b’żewġ flaxings);
(12)
“volum ta’ flaxxjatura sħiħa” tfisser il-volum kollu tal-ilma li joħroġ mis-sistema tal-flaxing waqt ċiklu ta’ flaxxjatura;
(13)
“volum ta’ flaxxjatura mnaqqsa” tfisser il-parti mill-volum ta’ flaxxjatura sħiħa li toħroġ minn apparat li jiffranka l-ilma waqt ċiklu ta’ flaxxjatura u li ma tkunx iżjed minn żewġ terzi tal-volum ta’ flaxxjatura sħiħa;
(14)
“volum medju ta’ flaxxjatura” tfisser il-medja aritmetika ta’ volum wieħed ta’ flaxxjatura sħiħa u tliet volumi ta’ flaxxjatura mnaqqsa kkalkulati bil-metodoloġija stabbilita fl-Appendiċi 1 tal-Anness;
(15)
“kontroll li jifflaxxja skont il-bżonn” tfisser apparat tal-flaxing ta’ tagħmir sanitarju li l-utent jista’ jħaddmu b’idu minn pum, manku, buttuna, pedala jew xi attwatur tal-ifflaxxjar ieħor ekwivalenti jew b’senser li jinduna li ntuża t-tagħmir sanitarju;
(16)
“apparat ta’ aġġustament” tfisser apparat li bih ikun jista’ jiġi aġġustat il-volum ta’ flaxxjatura sħiħa u, meta rilevanti, il-volum ta’ flaxxjatura mnaqqsa ta’ sistema tal-flaxing.
Artikolu 3
Il-kriterji biex tingħata l-Ekotikketta tal-UE skont ir-Regolament (KE) Nru 66/2010, għal prodott klassifikat fil-grupp ta’ prodotti tat-“tojlits u awrinari bil-flaxing” kif definit fl-Artikolu 1 ta’ din id-Deċiżjoni, kif ukoll ir-rekwiżiti relatati tal-valutazzjoni u l-verifika huma stabbiliti fl-Anness ta’ din id-Deċiżjoni.
Artikolu 4
Il-kriterji u r-rekwiżiti relatati tal-valutazzjoni u l-verifika stabbiliti fl-Anness għandhom ikunu validi għal erba’ snin mis-7 ta’ Novembru 2013.
Artikolu 5
Għal raġunijiet amministrattivi, in-numru tal-kodiċi mogħti lill-grupp ta’ prodotti tat-“tojlits u awrinari bil-flaxing” għandu jkun il-41.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, is-7 ta’ Novembru 2013.

Labels: 1
14
20
7
3